8d7eaed125c898da5f6f6e51b8feab1f
### Πως πάω στη Φολέγανδρο;


travelmyth.gr
2021.04

Όσοι επιθυμούν να ταξιδέψουν στη Φολέγανδρο μπορούν να μεταβούν στο νησί **ακτοπλοϊκώς**.  

  

Το λιμάνι της Φολεγάνδρου βρίσκεται στον οικισμό Καραβοστάσης, ο οποίος συνδέεται ακτοπλοϊκώς με το λιμάνι του [Πειραιά](https://www.travelmyth.gr/πειραιας/ξενοδοχεια), του [Λαυρίου](https://www.travelmyth.gr/λαυριο/ξενοδοχεια), αλλά και των γύρω νησιών.  

  

Από τον Πειραιά μπορείτε να ταξιδέψετε προς τη Φολέγανδρο με συμβατικό πλοίο και με ταχύπλοο. Το ταξίδι με συμβατικό πλοίο διαρκεί περίπου 10 ώρες, ενώ με ταχύπλοο περίπου 4 ώρες. Δρομολόγια πλοίων πραγματοποιούνται και από το Λαύριο, απ' όπου αναχωρεί μόνο συμβατικό πλοίο με διάρκεια ταξιδιού 11 με 12 ώρες περίπου.  

  

Υπάρχουν και ακτοπλοϊκές συνδέσεις της Φολεγάνδρου με τα γύρω νησιά, όπως [Μήλο](https://www.travelmyth.gr/μηλος/ξενοδοχεια), [Κίμωλο](https://www.travelmyth.gr/κιμωλος-κιμωλος/ξενοδοχεια), [Ίο](https://www.travelmyth.gr/ιος-κυκλαδες/ξενοδοχεια), [Αμοργό](https://www.travelmyth.gr/αμοργος/ξενοδοχεια), [Σίκινο](https://www.travelmyth.gr/σικινος/ξενοδοχεια), [Σαντορίνη](https://www.travelmyth.gr/σαντορινη/ξενοδοχεια), [Σίφνο](https://www.travelmyth.gr/σιφνος/ξενοδοχεια), [Μύκονο](https://www.travelmyth.gr/μυκονος/ξενοδοχεια), [Πάρο](https://www.travelmyth.gr/παρος/ξενοδοχεια), [Νάξο](https://www.travelmyth.gr/ναξος/ξενοδοχεια) και [Σύρο](https://www.travelmyth.gr/συρος/ξενοδοχεια).



ebb39f5f351c37f5874e9354d47055b6
### Που να μείνω στη Φολέγανδρο;


travelmyth.gr
2021.04

Στη Φολέγανδρο θα συναντήσετε πολυτελή 5στερα ξενοδοχεία, αρκετά μπουτίκ ξενοδοχεία, αλλά και μικρότερα ήσυχα και φθηνά καταλύματα για να επιλέξετε αυτό που σας ταιριάζει περισσότερο.  

  

Εάν θέλετε να μείνετε κοντά στο λιμάνι, τότε επιλέξτε ένα ξενοδοχείο στον [Καραβοστάση](https://www.travelmyth.gr/καραβοστασης/ξενοδοχεια), ενώ επιλέγοντας ένα κατάλυμα στη [Χώρα ή Φολέγανδρο](https://www.travelmyth.gr/φολεγανδρος-φολεγανδρος/ξενοδοχεια) θα βρίσκεστε στην πρωτεύουσα του νησιού και κοντά στο Κάστρο της Φολεγάνδρου. Αξιόλογα καταλύματα θα βρείτε επίσης στην [Άνω Μεριά](https://www.travelmyth.gr/ανω-μερια/ξενοδοχεια) αλλά και στην [Αγκάλη](https://www.travelmyth.gr/αγκαλη-φολεγανδρος/ξενοδοχεια), όπου θα είστε μία ανάσα μακριά από την ομώνυμη παραλία.



6c2cc54bb48625abfd596da9ca8888bd
### Ποια μέρη έχει η Φολέγανδρος;


travelmyth.gr
2021.04

Η πρωτεύουσα του νησιού είναι η **Χώρα ή απλά Φολέγανδρος**, ένας παραδοσιακός ορεινός οικισμός που συγκεντρώνει το μεγαλύτερο ποσοστό του πληθυσμού της Φολεγάνδρου. Ο δεύτερος μεγαλύτερος σε πληθυσμό οικισμός του νησιού είναι η **Άνω Μεριά** που βρίσκεται στο βορειοδυτικό τμήμα του νησιού, ενώ το λιμάνι βρίσκεται στον οικισμό **Καραβοστάση**. Μερικοί ακόμα οικισμοί είναι ο **Πετούσης**, η **Αγκάλη** και το **Λιβάδι**.



fc45a3399e9eaeef55da968900cca9e0
### Ποια είναι τα αξιοθέατα στη Φολέγανδρο;


travelmyth.gr
2021.04

Το πιο χαρακτηριστικό αξιοθέατο του νησιού είναι αναμφίβολα η **εκκλησία της Παναγίας**, η οποία είναι χτισμένη στο βράχο πάνω από τη Χώρα και είναι προσβάσιμη από το λιθόστρωτο μονοπάτι που ξεκινά από την πλατεία της Πούντας. Η πάλλευκη αυτή εκκλησία είναι αφιερωμένη στην Κοίμηση της Θεοτόκου και λέγεται πως έχει χτιστεί πάνω στα ερειπία κάποιου αρχαίου ναού. Μέσα στην εκκλησία φυλάσσεται μία εικόνα της Παναγίας η οποία έχει συνδεθεί με διάφορες πειρατικές ιστορίες και θρύλους του νησιού, ενώ το Πάσχα η εικόνα αυτή περιφέρεται από σπίτι σε σπίτι σε όλο το νησί.  

  

Στη Χώρα βρίσκεται και το **Κάστρο**, ο μεσαιωνικός οικισμός που είχε χτιστεί με σκοπό να προστατεύονται οι κάτοικοι από τις πειρατικές επιδρομές. Το βόρειο τμήμα του Κάστρου βρίσκεται στο χείλος του γκρεμού και τα σπίτια του κατοικούνται ακόμα και σήμερα χωρίς διακοπή.  

  

Αξίζει επίσης να επισκεφθείτε το **Οικολογικό Υπαίθριο Λαογραφικό Μουσείο Φολεγάνδρου**, γνωστό και ως Οικομουσείο, το οποίο βρίσκεται στην Άνω Μεριά. Το μουσείο στεγάζεται σε ένα παραδοσιακό αγροτικό σπίτι του 19ου αιώνα και από τα εκθέματά του μπορείτε να μάθετε πολλά για τον τρόπο ζωής των κατοίκων του νησιού την περίοδο εκείνη.  

  

Από την Άνω Μεριά ή από το Λιβαδάκι μπορείτε να ακολουθήσετε το μονοπάτι που οδηγεί στον **Φάρο της Ασπρόπουντας**. Ο Φάρος αυτός χτίστηκε το 1919, 58 μέτρα πάνω από τη θάλασσα. Τέλος, η **Χρυσοσπηλιά** πρόκειται για ένα σπήλαιο στη βόρεια πλευρά του νησιού, το οποίο είναι αρκετά δυσπρόσιτο και κάπως επικίνδυνο. Μέσα στο σπήλαιο έχουν ανακαλυφθεί διάφορα οστά, όστρακα και σταλακτίτες, ενώ κοντά στην είσοδο αναγράφονται αρχαία ονόματα επισκεπτών που έχουν χρονολογηθεί από τον 4ο αιώνα π.Χ.



217a72fdca665686521edcdc2ee6d8a7
### Ποιες παραλίες έχει η Φολέγανδρος;


travelmyth.gr
2021.04

Η Φολέγανδρος είναι ένα βραχώδες νησί, διαθέτει όμως αρκετές όμορφες και μικρές παραλίες όπου μπορείτε να απολαύσετε μία δροσερή βουτιά και να κάνετε την ηλιοθεραπεία σας. Οι παραλίες του νησιού δεν είναι οργανωμένες και δεν διαθέτουν ομπρέλες ή καταστήματα για να προμηθευτείτε οτιδήποτε χρειαστείτε, γι' αυτό καλό θα ήταν να φροντίσετε να έχετε μαζί σας όλα τα απαραίτητα. Οι περισσότερες παραλίες έχουν εύκολη πρόσβαση με τα πόδια μέσα από μονοπάτια, οδικώς ή με κάποιο καραβάκι.  

  

Στο λιμάνι του Καραβοστάση θα συναντήσετε τα **Χοχλίδια**, μία παραλία με βότσαλο και κρυστάλλινα νερά. Κοντά στον Καραβοστάση βρίσκεται και παραλία **Βάρδια**, η οποία είναι αρκετά δημοφιλής και κατάλληλη για οικογένειες. Το **Κάτεργο** θεωρείται μία από τις ομορφότερες παραλίες του νησιού, ενώ η **Αγκάλη** που βρίσκεται σε απόσταση 4 χλμ από τη Χώρα είναι ιδανική για να απολαύσετε το μπάνιο σας με την οικογένειά σας.  

  

Οι παραλίες **Αμπέλι** και **Γαλύφος**, στην οποία μπορεί να συναντήσετε και γυμνιστές, είναι δύο μικρές αλλά δημοφιλείς παραλίες, ενώ το **Λιβαδάκι** είναι η πιο απομακρυσμένη παραλία της Φολεγάνδρου. Ο **Άγιος Νικόλαος** και ο **Άγιος Γεώργιος** είναι δύο ακόμα όμορφες παραλίες που αξίζει να επισκεφθείτε.



8838b375b0b7b09b871e33df58774daa
### Τι δραστηριότητες μπορώ να κάνω στη Φολέγανδρο;


travelmyth.gr
2021.04

Στη Φολέγανδρο θα συναντήσετε δίκτυο μονοπατιών που συνδέουν τους οικισμούς μεταξύ τους αλλά και με τα αξιοθέατα του νησιού, καθιστώντας το ιδανικό προορισμό για **πεζοπορία**.  

  

Οι λάτρεις των **θαλάσσιων σπορ** μπορούν να κάνουν **κανό** στον Καραβοστάση, αλλά και **καταδύσεις** για να ανακαλύψουν τον μαγικό βυθό του νησιού.  

  

Τέλος, μπορείτε να κάνετε **ποδηλασία** στη γύρω περιοχή, εξερευνώντας το νησί και τα μέρη του με έναν τρόπο διαφορετικό.



be9a98d2fa362a1fc9373658fc9f2e15
### Που να πάω στη Φολέγανδρο;


travelmyth.gr
2021.04

Η Φολέγανδρος είναι ένα νησί το οποίο προσφέρει δραστηριότητες, αξιοθέατα και μέρη για όλων των ειδών τους ταξιδιώτες, χαρίζοντάς σας τη δυνατότητα να περάσετε τις διακοπές σας στο νησί χωρίς να πλήξετε ούτε λεπτό.  

  

Μπορείτε να ξεκινήσετε την περιήγηση στο νησί με μία επίσκεψη στη Χώρα όπου θα συναντήσετε το **Κάστρο, τον μεσαιωνικό οικισμό που κατοικείται μέχρι και σήμερα**. Στη συνέχεια, μπορείτε να ακολουθήσετε το μονοπάτι που οδηγεί στην εντυπωσιακή **εκκλησία της Παναγίας**, η οποία φιγουράρει σε πολλές φωτογραφίες του νησιού.  

  

Ακολουθώντας τα μονοπάτια της Φολεγάνδρου, μπορείτε να οδηγηθείτε στις περισσότερες από τις **παραλίες του νησιού** για να απολαύσετε μία δροσιστική βουτιά. Οι παραλίες δεν είναι οργανωμένες και επί το πλείστον δεν έχουν σκιά, οπότε να φροντίσετε να πάτε προετοιμασμένοι. Εάν θέλετε να μάθετε περισσότερα για τον πολιτισμό του νησιού και την ιστορία των κατοίκων του, τότε δεν έχετε παρά να επισκεφθείτε το **Οικολογικό Υπαίθριο Λαογραφικό Μουσείο Φολεγάνδρου** ή αλλιώς Οικομουσείο, το οποίο βρίσκεται στην Άνω Μεριά.  

  

Έχετε επίσης τη δυνατότητα να κάνετε τον **γύρο του νησιού με καραβάκι**, ενώ αν ταξιδέψετε στο νησί κατά τους καλοκαιρινούς μήνες μπορείτε να παρακολουθήσετε τις διάφορες **πολιτιστικές εκδηλώσεις** που λαμβάνουν χώρα στους οικισμούς της Φολεγάνδρου.



c1de2496866f0a8fa995fa9d9dbfdb6f
### Τι γεύσεις να δοκιμάσω στη Φολέγανδρο;


travelmyth.gr
2021.04

Μπορεί η Φολέγανδρος να μην διαθέτει το πιο πρόσφορο έδαφος για καλλιέργεια λόγω του βραχώδους εδάφους της, οι κάτοικοί της όμως έχουν καταφέρει να δημιουργήσουν πολλά νόστιμα παραδοσιακά πιάτα που δεν μπορείτε να παραλείψετε να δοκιμάσετε κατά τη διάρκεια της διαμονής σας.  

  

Στη Φολέγανδρο θα βρείτε τα **ματσάτα**, τα χειροποίητα ζυμαρικά του νησιού τα οποία συνοδεύονται συνήθως από κόκορα ή αρνί κοκκινιστό. Πολύ δημοφιλές είναι επίσης το **πικάντικο και μαλακό τυρί σουρωτό**, αλλά και οι **καλασούνες**, όπως ονομάζουν οι Φολεγανδρίτες τις παραδοσιακές τους πίτες, οι οποίες μπορεί να περιέχουν τυρί (σουρωτό), κρεμμύδια, χόρτα και διάφορα άλλα υλικά.  

  

Από γλυκά, αναμφίβολα το πιο δημοφιλές είναι η **καρπουζόπιτα** (ή καρπουζένια ή αδιαγγουρένια όπως είναι γνωστή στη Φολέγανδρο καθώς η τοπική ποικιλία καρπουζιών ονομάζεται αδιάγγουρα), ενώ μπορείτε να δοκιμάσετε και τους **καρπουζοκεφτέδες** αλλά και το **παστέλι** του νησιού το οποίο παρασκευάζεται με μέλι αντί για ζάχαρη.



fcfd1125d6d74cf0186cf9b8f8cbaebd
### Που βρίσκεται η Φολέγανδρος;


travelmyth.gr
2021.04

Η Φολέγανδρος βρίσκεται στο Αιγαίο Πέλαγος, μεταξύ των νησιών [Σίκινος](https://www.travelmyth.gr/σικινος/ξενοδοχεια) και [Μήλος](https://www.travelmyth.gr/μηλος/ξενοδοχεια) και βορειοδυτικά της [Σαντορίνης](https://www.travelmyth.gr/σαντορινη/ξενοδοχεια).



72000e210307ca9b80c805df944ee243
### Που ανήκει η Φολέγανδρος;


travelmyth.gr
2021.04

Η Φολέγανδρος αποτελεί μέρος του νησιωτικού συμπλέγματος των [Κυκλάδων](https://www.travelmyth.gr/κυκλαδες/ξενοδοχεια) και ανήκει επίσης στην Περιφέρεια Νοτίου Αιγαίου και τον Νομό Κυκλάδων.



bd94fc408036afce31592dc8c430f93d
### Ποιος είναι ο πληθυσμός της Φολεγάνδρου;


travelmyth.gr
2021.04

Σύμφωνα με την απογραφή του 2011, ο πληθυσμός της Φολεγάνδρου ανέρχεται στους 780 κατοίκους.


